Misdaadskrywer se boek op Facebook Messenger | Netwerk24
Deur Petrus Malherbe 30 Oktober 2018 11:48
James Patterson. Foto: Getty Images
Die blitsverkoper James Patterson se jongste boek gaan as 'n spesiale "multimedia-ervaring" op Facebook Messenger beskikbaar gestel word.
Patterson is een van die wêreld se topskrywers en meer as 375 miljoen kopieë van sy boeke is al verkoop.
"As jy tien jaar gelede vir my sou sê een van my boeke sal die lewe sien deur spraakborrels, video en klank, sou ek gelag het," sê Patterson in 'n verklaring.
Sy jongste riller, The Chef, word eksklusief op Messenger uitgereik, vier maande voor die gedrukte weergawe in Februarie.
"Dis belangrik om nuwe maniere te vind om met my aanhangers te kommunikeer en die interaktiewe ervaring op Messenger maak The Chef nie net meer toeganklik vir lesers van 'n nuwe generasie nie, maar maak dit ook meer verleidelik en opwindend."
Lesers sal van Woensdag die boek in Messenger kan lees in die vorm van spraakborrels, video en klank.
Meer as 1,3 miljard mense wêreldwyd gebruik Messenger minstens een keer per maand.
"Dit is opwindend om 'n skrywer so gesog soos Patterson te sien wat sy kuns tot die uiterste beproef om nuwe maniere te vind om sy aanhangers te vermaak," sê Erin Murray Manning, hoof van vennootskappe by Facebook.
James Patterson se nuwe boek is eersdaags op Facebook Messenger beskikbaar. Foto: Facebook
Om die boek te lees, gaan na Messenger en soek vir "The Chef by James Patterson".
Dié riller volg Caleb Rooney, 'n oudpolisieman wat 'n bekende sjef word en by 'n moordkomplot betrek word.